b"\n_START_ARTICLE_\nRebeka Dremelj\n_START_SECTION_\n\xc5\xbdivljenjepis\n_START_PARAGRAPH_\nRebeka Dremelj se je rodila v Bre\xc5\xbeicah, \xc5\xbeivela je na Senovem, kjer je obiskovala tudi osnovno \xc5\xa1olo  XIV. divizije Senovo._NEWLINE_Leta 2001 je postala miss Slovenije. 3. februarja 2008 se je v finalu prireditve EMA 2008 s pesmijo Vrag naj vzame uvrstila na Eurosong, ki je v Beogradu potekal od 20. do 24. maja 2008. Rebeka je nastopila prvi ve\xc4\x8der predizbora (v torek, 20. maja) kot ena od 19 nastopajo\xc4\x8dih; bila je enajsta in se ni uvrstila med deset najbolj\xc5\xa1ih, ki so se imeli prilo\xc5\xbenost pomeriti v finalnem tekmovanju Eurosonga. Rebeka se je preizkusila tudi kot oblikovalka spodnjega perila in ustvarila svojo blagovno znamko Rebeka's dream, ki pa se je na trgu obdr\xc5\xbeala le kraj\xc5\xa1i \xc4\x8das. Na prelomu tiso\xc4\x8dletja je na TV3 nekaj \xc4\x8dasa vodila eno prvih resni\xc4\x8dnostnih oddaj v Sloveniji - Lete\xc4\x8di \xc5\xa1tart s sovoditeljem Igorjem \xc5\xa0tamulakom. Vodila je tudi oddajo na TV Pika in na TV Papriki imela oddajo Rebeka, kjer je razkrivala skrivnosti znanih Slovencev. Na Net TV je vodila oddajo Bodi Idol 2004, na radiu Studiu D pa dvakrat tedensko jutranji program._NEWLINE_Velja za eno najprodornej\xc5\xa1ih slovenskih pevk, saj je edina uspela postati popularna tudi v ostalih dr\xc5\xbeavah biv\xc5\xa1e Jugoslavije ter izven meja te nekdaj velike dr\xc5\xbeave. V marcu 2010 je prejela balkanskega oskarja, obiskala je tudi glasbeni show v Bolgariji in se tam predstavila s pesmijo Napokon na najbolj znani televiziji balkanske glasbe Balkanika TV._NEWLINE_Rebeka Dremelj se je v maju 2012 poro\xc4\x8dila s svojim dolgoletnim partnerjem Sandijem \xc5\xa0kalerjem, septembra 2012 pa sta oba postala star\xc5\xa1a deklici, ki sta jo poimenovala \xc5\xa0ajana."